Պատասխանելով թղթակցի հարցին, թե ինչ ծրագրեր է պատրաստվում նա իրականացնել Արևմտյան Հայաստանի տարածքում մնացած բազմաթիվ իսլամացված հայերի հետ կապված, Փայլանն ասել է․ «Նկատի ունենանք, որ հարյուրամյա լռության մասին ենք խոսում, և արդեն երեք սերունդ է անցել: Սակայն այդ հիշողությունը դեռ շարունակում է պահպանվել մարդկանց մեջ: Երբ ես Անատոլիայի որևէ շրջան եմ գնում, հազարավոր, հարյուր հազարավոր մարդկանց եմ հանդիպում, որոնք թևիցս քաշելով ասում են` «Մեծ մայրս հայ է, պապս հայ է, մեր գյուղը հայկական է, և մենք բոլորս իսլամացվել ենք»: Կարծում եմ` նրանց թիվը շատ մեծ է: Սակայն այս պատմությունը, այսինքն`հայկական ինքնություն ունեցող մարդկանց` սեփական արմատներին հանգիստ վերաբերվելը կապված է Թուրքիայի ժողովրդավարացման հետ: Որքան Թուրքիան ժողովրդավար դառնա, այնքան նման մարդիկ ավելի խիզախ կերպով, առանց քաշվելու կհայտարարեն իրենց ծագման մասին», - ասել է պատգամավորի հայազգի թեկնածուն։